钦定古今图书集成/明伦汇编/官常典/第076卷 > 宜黄侯慧纪
## 钦定古今图书集成/明伦汇编/官常典/第076卷 > 宜黄侯慧纪

按《陈书》本传，“宜黄侯慧纪，字元方，高祖之从孙也。涉
猎书史，负才任气。高祖平侯景，慧纪从焉，寻配以兵
马。景平，从征杜龛，除贞威将军、通直散骑常侍。高祖
践祚，封宜黄县侯，邑五百户，除黄门侍郎。世祖即位，
出为安吉县令，迁明威将军军副。司空章昭达征安
蜀城，慧纪为水军都督，于荆州烧青泥船舻。光大元”
年，以功除持节、通直散骑常侍、宣远将军、丰州刺史，
增邑并前一千户。太建十年，吴明彻北讨败绩，以慧
纪为持节、智武将军、缘江都督、兖州刺史，增邑并前
二千户，馀如故。周军乘胜据有淮南，江外骚扰，慧纪
收集士卒，自海道还都。寻除使持节、散骑常侍、宣毅
将军、都督郢巴二州诸军事、郢州刺史，赠邑并前二
千五百户。至德二年，迁使持节、散骑常侍、云麾将军、
都督荆信二州诸军事、荆州刺史，赐女伎一部，增邑
并前三千户。祯明元年，萧琮尚书左仆射、安平王萧
岩、晋熙王萧𤩽等率其部众男女二万馀口，诣慧纪
请降，慧纪以兵迎之。其年，以应接功，加侍中、金紫光
禄大夫、开府仪同三司、征西将军，增邑并前六千户，
馀如故。及隋师济江，元帅清河公杨素下自巴硖，慧
纪遣其将吕忠肃、陆伦等拒之，战败，素进据马头。是
时，隋将韩擒虎及贺若弼等已济江，据蒋山。慧纪闻
之，留其长史陈文盛等居守，身率将士三万人，楼船
千馀乘，沿江而下，欲趣台城。至汉口，为秦王军所拒，
不得进。因与湘州刺史晋熙王叔文、巴州刺史毕宝
等请降。入隋，依例授仪同三司。顷之卒。子正平，颇有
文学。

按《南史》本传：“祯明三年，隋师济江，慧纪率将士三万
人，船舰干馀乘，沿江而下，欲趣台城。遣南康太守吕
肃将兵据巫峡，以五条铁锁横江，肃竭其私财以充
军用。隋将杨素奋兵击之，四十馀战，争马鞍山及磨
刀涧守险，隋军死者五千馀人，陈人尽取其鼻以求
功赏。既而隋军屡捷，获陈之士，三纵之，肃乃遁保延”
洲，别帅廖世宠领大舫诈降，欲烧隋舰，更决一死战。
于是有五黄龙备众色，各长十馀丈，骧首连接，顺流
而东，风浪大起，云雾晦冥，陈人震骇，不觉，火自焚。隋
军乘高舰，张大弩以射之，陈军大败，风浪应时顿息。
肃收馀众东走。慧纪时至汉口，为隋秦王俊拒，不得
进。闻肃败，尽烧公安之储，伪引兵东下，因推湘州刺
史晋熙王叔文为盟主，水军都督周罗睺与郢州刺
史荀法尚守江夏。及建邺平，隋晋王广遣一使以慧
纪子正业来喻，又使樊毅喻罗睺，其上流城戍悉解
甲。于是慧纪及巴州刺史毕宝并恸哭俱降。慧纪入
隋，依例授仪同三司。卒。子正平，颇有文学。